În luna aprilie a acestui an s-au înregistrat cu 10% mai puţine interacţiuni între chiriaşi şi cei care publică anunţuri de închiriere pe Storia - platforma de imobiliare lansată de OLX, comparativ cu luna anterioară (martie 2024). Totuşi, interacţiunile între chiriaşi şi proprietari sau agenţi au scăzut cu 1% comparativ cu luna aprilie a anului anterior (aprilie 2024 vs. aprile 2023), conform unei analize Storia.
Preţurile solicitate pe Storia pentru chiriile din cele 10 oraşe analizate, oraşele cu cele mai multe anunţuri de pe platformă, au înregistrat o creştere de 15% de la un an la altul (aprilie 2024 vs. aprilie 2023), în timp ce preţurile solicitate de la o lună la alta (aprilie 2024 vs. martie 2024) au scăzut cu 3%. Astfel, preţul mediu solicitat pentru închirierea garsonierelor şi apartamentelor cu două şi trei camere, în aprilie 2024, a fost de 498 euro.
"În contextul dinamicii actuale a pieţei imobiliare, observăm o ajustare semnificativă. Cu o cerere uşor în scădere pentru închirieri şi o tendinţă vizibil în creştere pentru achiziţii, asistăm la o reconfigurare a dinamicii pieţei. Acest fenomen se reflectă într-o creştere a perioadei de listare a proprietăţilor şi într-o diversificare a portofoliului disponibil pe piaţa imobiliară. De exemplu, în aprilie 2024, am constatat o creştere semnificativă - cu 15% mai multe apartamente de închiriat disponibile pe platforma Storia, în comparaţie cu aceeaşi perioadă a anului precedent", a declarat Răzvan Ceapă, Head of Operations Storia & OLX Imobiliare.
Cum au evoluat preţurile chiriilor în Bucureşti, conform datelor Storia
Comparativ cu luna aprilie 2023, în luna aprilie 2024 preţurile medii pentru chirii au crescut cel mai mult (+13%) la categoria garsonierelor, unde preţul mediu de închiriere a fost de 348 de euro. De asemenea, preţul mediu pentru închirierea apartamentelor cu două camere a fost de 543 de euro în luna aprilie 2024, cu 12% mai mare faţă de cel din aprilie 2023. Totodată, preţul mediu pentru închirierea apartamentelor cu trei camere din Capitală a crescut cu 11% de la un an la altul, având o valoare medie de 767 de euro.
La fel ca în ultimele luni, sectorul 1 din Capitală este în continuare cel mai scump sector din Bucureşti, cu apartamente care se închiriază la un preţ mediu de 757 de euro, în timp ce sectorul 4 rămâne cel mai ieftin sector şi în luna aprilie 2024,cu preţuri medii de 458 euro. Astfel, cei care îşi doresc să locuiască cu chirie în sectorul 1 al Capitalei plătesc cu 65% mai mult decât cei din sectorul 4 al Bucureştiului.
Conform datelor Storia, în luna aprilie apartamentele de închiriat din sectorul 6 au înregistrat cea mai mare creştere de preţ comparativ cu anul trecut (+24%), urmate de apartamentele din sectorul 2 (+23%) şi de cele din sectoarele 3 şi 5 (+16%). Cele mai mici creşteri de preţ per sectoare s-au înregistrat în sectorul 1 (+6%) şi în sectorul 4 (+12%).
În aprilie 2024, chiriile medii pentru o garsonieră s-au încadrat între 319 euro (în sectorul 5) şi 400 euro (sectorul 1). Preţurile medii de închiriere pentru apartamentele cu două camere s-au aflat între 450 de euro (sectorul 4) şi 670 de euro (sectorul 1). Apartamentele cu trei camere au avut preţuri medii de închiriere cuprinse între 530 de euro (sectorul 6) şi 1000 de euro (sectorul 1).
Cum au evoluat chiriile în alte oraşe mari din ţară, conform datelor Storia
La nivelul ţării, în aprilie 2024, comparativ cu aprilie 2023, s-au înregistrat stagnări şi creşteri ale preţurilor medii solicitate pe toate categoriile de apartamente de închiriat.
Cea mai mare creştere de la un an la altul, la categoria preţurilor medii de închiriere, s-a înregistrat în Arad, unde garsonierele au avut o creştere de 24%. Cea mai mare creştere de la o lună la alta (aprilie 2024 vs. martie 2024) a fost de 8%, la apartamentele cu trei camere din Constanţa. În schimb, cea mai mare scădere de preţ de la o lună la alta s-a înregistrat în Sibiu, la apartamentele cu trei camere (-7%). Cluj-Napoca este singurul oraş în care preţurile medii de închiriere au stagnat în aprilie vs. martie, la toate categoriile de apartamente.
Cluj - Napoca
În luna aprilie 2024 preţurile medii solicitate pentru închirierea garsonierelor şi apartamentelor cu două sau trei camere au rămas constante comparativ cu cele din luna anterioară.
Comparativ cu luna aprilie 2023, preţurile medii ale chiriilor au crescut cu 6% în cazul garsonierelor, cu 10% în cazul apartamentelor cu două camere şi cu 17% la apartamentele cu trei camere.
Astfel, în luna aprilie 2024, preţul mediu de închiriere al garsonierelor a fost de 350 de euro, în timp ce apartamentele cu două camere s-au închiriat, în medie, cu 550 de euro, iar apartamentele cu trei camere s-au închiriat cu un preţ mediu de 699 de euro, preţurile fiind similare cu cele din luna martie.
Iaşi
În aprilie 2024, preţurile medii solicitate pentru închirierea apartamentelor din Iaşi au variat.
Comparativ cu luna aprilie 2023, preţurile medii solicitate în aprilie 2024 au crescut atât în cazul garsonierelor (+13%), cât şi în cazul apartamentelor cu două camere (+8%), în timp ce preţul pentru închirierea apartamentelor cu trei camere a rămas constant.
Astfel, în luna aprilie 2024 preţul mediu de închiriere al garsonierelor a fost de 320 de euro, în timp ce apartamentele cu două camere s-au închiriat, în medie, cu 430 de euro, iar apartamentele cu trei camere s-au închiriat cu un preţ mediu de 500 euro.
Braşov
În luna aprilie 2024, comparativ cu luna martie 2024, preţurile medii solicitate pentru închiriere au rămas constante în cazul garsonierelor şi apartamentelor cu trei camere, dar au scăzut în cazul apartamentelor cu două camere (-2%).
Comparativ cu luna aprilie 2023, preţurile de închiriere au crescut, în medie, cu 17% pentru garsoniere şi cu 9% în cazul apartamentelor cu două camere, în timp ce în cazul apartamentelor cu trei camere preţurile au stagnat.
Astfel, în luna aprilie 2024 preţul mediu pentru închirierea garsonierelor a fost de 350 euro, în timp ce apartamentele cu două camere s-au închiriat, în medie, cu 490 de euro, iar cele cu trei camere s-au închiriat cu 600 de euro.
Constanţa
În luna aprilie 2024, comparativ cu luna martie 2024, preţurile pentru închirierea garsonierelor au crescut cu 9%, în timp ce preţurile pentru închirierea apartamentelor cu trei camere s-au majorat cu 8%. În cazul apartamentelor cu două camere, preţurile au stagnat.
Comparativ cu luna aprilie 2023, preţul mediu al chiriilor a crescut cu 23% la categoria garsonierelor şi cu 8% la apartamentele cu trei camere, în timp ce preţurile apartamentelor cu două camere au rămas la fel.
Astfel, în luna aprilie 2024, preţul mediu de închiriere al garsonierelor a fost de 350 de euro, în timp ce apartamentele cu două camere s-au închiriat, în medie, cu 500 de euro, iar cele cu trei camere s-au închiriat cu 650 de euro.
Timişoara
În luna aprilie 2024, preţurile apartamentelor cu două şi trei camere au stagnat faţă de luna anterioară, în timp ce preţurile garsonierelor au crescut cu 6%.
Comparativ cu aprilie 2023, chiriile medii au fost mai ridicate în aprilie 2024 atât în cazul garsonierelor (+15%), dar şi al apartamentelor cu două camere (+8%) şi al celor cu trei camere (+17%).
Astfel, în luna aprilie 2024, preţurile medii de închiriere au fost de 265 euro în cazul garsonierelor, de 400 de euro în cazul apartamentelor cu două camere şi de 480 de euro în cazul apartamentelor cu trei camere.
Sibiu
În Sibiu, preţurile medii de închiriere solicitate în luna aprilie 2024 au înregistrat stagnări la categoria garsonierelor, faţă de cele din luna anterioară, în timp ce apartamentele cu două (-5%) şi trei camere (-7%) s-au închiriat cu preţuri mai mici.
Faţă de luna aprilie 2023, preţurile medii solicitate în aprilie 2024 pentru închiriere au crescut la toate categoriile de apartamente - cu 20% pentru garsoniere, cu 9% pentru apartamentele cu două camere şi cu 11% în cazul apartamentelor cu trei camere.
Astfel, în luna aprilie 2024, preţul mediu de închiriere al garsonierelor a fost de 300 de euro, în timp ce apartamentele cu două camere s-au închiriat, în medie, cu 380 de euro, iar cele cu trei camere s-au închiriat cu 500 de euro.
Oradea
Comparativ cu luna martie 2024, preţurile medii solicitate în luna aprilie 2024 pentru închiriere au crescut în cazul garsonierelor (+1%) şi al apartamentelor cu trei camere (+4%), dar au rămas constante în cazul apartamentelor cu două camere.
Faţă de luna aprilie 2023, preţurile medii solicitate în aprilie 2024 au crescut cu 19% în cazul garsonierelor, cu 21% în cazul apartamentelor cu două camere şi cu 27% la apartamentele cu trei camere.
Astfel, în luna aprilie 2024, preţul mediu de închiriere al garsonierelor a fost de 218 euro, în timp ce apartamentele cu două camere s-au închiriat, în medie, cu 400 de euro, iar cele cu trei camere s-au închiriat cu 470 de euro.
Craiova
În luna aprilie 2024, comparativ cu martie 2024, preţurile medii de închiriere au stagnat în cazul apartamentelor cu două camere, dar au crescut în cazul garsonierelor (+6%) şi al apartamentelor cu trei camere (+2%).
Faţă de luna aprilie 2023, preţurile medii solicitate în aprilie 2024 au crescut în cazul garsonierelor (+20%), apartamentelor cu două camere (+21%) şi în cazul apartamentelor cu trei camere (+30%).
Astfel, în luna aprilie 2024, preţul mediu de închiriere al garsonierelor a fost de 300 de euro, în timp ce apartamentele cu două camere s-au închiriat, în medie, cu 400 de euro, iar cele cu trei camere s-au închiriat cu 520 euro.
Arad
Faţă de luna martie 2024, preţurile medii solicitate în aprilie 2024 au crescut în cazul garsonierelor (+5%), dar şi în cazul apartamentelor cu trei camere (+4%), în timp ce preţurile de închiriere pentru apartamentele cu două camere au scăzut (-4%).
Comparativ cu luna aprilie 2023, preţurile medii solicitate în aprilie 2024 au crescut la toate categoriile de locuinţe, astfel: garsoniere (+24%), apartamente cu două camere (+6%), apartamente cu trei camere (+9%).
Astfel, în luna aprilie 2024 preţul mediu de închiriere al garsonierelor a crescut la 210 de euro, în timp ce apartamentele cu două camere s-au închiriat în medie, cu 350 de euro, iar apartamentele cu trei camere s-au închiriat cu un preţ mediu de 490 de euro.